Is-saltna ta' Asa Asa għamel it-tajjeb u s-sewwa f'għajnejn il-Mulej Alla tiegħu. Neħħa l-artali barranin, u s-santwarji, u kisser il-plieri, u farrak ix-xbihat tal-Asera. U ordna lil Ġuda biex ifittxu lill-Mulej, Alla ta' missirijiethom, u li jħarsu l-liġi u l-kmandamenti. Neħħa mill-ibliet kollha ta' Ġuda s-santwarji, u l-artali tal-inċens, u s-saltna tiegħu kellha l-kwiet. U bena wkoll bliet iffortifikati f'Ġuda għax il-pajjiż kien kwiet u ma kellux gwerer f'dawk is-snin; għax il-Mulej kien tah il-mistrieħ. U qal lil Ġuda: "Ħa nibnu dawn l-ibliet, u ndawruhom bis-swar, u t-torrijiet, bibien u żbarri, waqt li l-art għadha f'idejna. Aħna fittixna lill-Mulej, Alla tagħna, fittixnieh u hu tana l-mistrieħ madwarna." U bnewhom u kellhom ir-risq. Asa kellu eżerċtu ta' tliet mitt elf ruħ minn Ġuda, armati bit-tarkiet il-kbar u l-lanez, u mitejn u tmenin elf ruħ minn Benjamin armati b'tarkiet żgħar, u mħarrġa fil-ġbid tal-qaws, kollha rġiel qalbiena. U ħareġ għalihom Żeraħ il-Kusi , b'eżerċtu ta' miljun ruħ u tliet mitt karru; u waslu sa Maresa. U Asa ħareġ għalih, u tqassmu għall-battalja fil-wied ta' Sefata ħdejn Maresa. U sejjaħ Asa lill-Mulej, Alla tiegħu, u qal: "Mulej, mhu xejn għalik tgħin wieħed qawwi u tgħin wieħed bla saħħa. Għinna, Mulej, Alla tagħna, fuqek nistrieħu; f'ismek ġejna kontra din il-kotra. Mulej inti Alla tagħna; ma jkunx hemm bniedem aqwa minnek!" U l-Mulej għeleb lill-Kusin quddiem Asa u Ġuda; u l-Kusin ħarbu. U għamel għal warajhom Asa u n-nies li kellu miegħu sa Gerar; u mill-Kusin tant waqgħu mejta li ma baqgħalhom ħadd ħaj, għax tkissru quddiem il-Mulej u quddiem l-eżerċtu tiegħu. U ħadu priża kbira ħafna. U ħarbtu l-ibliet kollha ta' madwar Gerar, għax waqa' fuqhom il-biża' tal-Mulej, u ħatfu kulma kien hemm fl-ibliet, għax fihom kien hemm priża kbira. Ħabtu wkoll għall-għerejjex tal-imrieħel, u ħadu ħafna nagħaġ u iġmla. U reġgħu lura lejn Ġerusalemm.